b'\n_START_ARTICLE_\nGa\xc5\xa1per Margu\xc4\x8d\n_START_SECTION_\nDo 2014: Celje\n_START_PARAGRAPH_\nGa\xc5\xa1per je bil \xc4\x8dlan kluba RK Celje Pivovarna La\xc5\xa1ko do leta 2014. V sezoni 2009-10, to\xc4\x8dneje marca 2010, je prvi\xc4\x8d nastopil na mednarodnih klubskih tekmah, ko je v starosti 19 let na dveh \xc4\x8detrtfinalnih sre\xc4\x8danjih pokala EHF dosegel devet zadetkov. V naslednjem letu je prvi\xc4\x8d zaigral v najmo\xc4\x8dnej\xc5\xa1em evropskem klubskem tekmovanju, ligi prvakov in 17. oktobra 2010 na tekmi proti nem\xc5\xa1kemu Kielu dosegel svoj prvi zadetek, ko je ob doma\xc4\x8dem porazu z 28 proti 34 prispeval dva gola. V naslednjih tekmah je svoje dose\xc5\xbeke \xc5\xa1e izbolj\xc5\xa1al in vsega skupaj dosegel 35 zadetkov. _NEWLINE_V evropski sezoni 2011-12 so igrali v pokalu pokalnih zmagovalcev in tam je Ga\xc5\xa1per na osmih tekmah dosegel 36 golov, njegov klub pa je pri\xc5\xa1el vse do polfinala. _NEWLINE_V sezoni 2012-13 se je vrnil v ligo prvakov in tam na dvanajstih sre\xc4\x8danjih dosegel kar 72 zadetkov in bil s tem najbolj\xc5\xa1i strelec svojega kluba, ki se je uvrstil v osmino finala in tam izpadel proti nem\xc5\xa1kemu Hamburgu. Najve\xc4\x8d zadetkov na posamezni tekmi je dosegel 21. novembra v gosteh proti nem\xc5\xa1kemu Kielu, ko je ob porazu s 30 proti 26, zabil 11 golov, kar je bil njegov dotedanji rekord. _NEWLINE_V zadnji sezoni pri Celjanih, v sezoni 2013-14, se je ponovno izkazal na najte\xc5\xbejih tekmah lige prvakov. Na skupaj dvanajstih tekmah je zadel 79 golov in bil s tem drugi\xc4\x8d zapored najbolj\xc5\xa1i strelec kluba, ki se je tudi tokrat uvrstil med 16 najbolj\xc5\xa1ih evropskih ekip.\n_START_SECTION_\nOd 2014: Veszprem\n_START_PARAGRAPH_\nLeta 2014 je sprejel ponudbo mad\xc5\xbearskega kluba Veszprem, ki velja za eno najmo\xc4\x8dnej\xc5\xa1ih ekip. V prvi sezoni pri novem klubu se je veselil osvojitve naslova mad\xc5\xbearskih prvakov in tudi Lige SEHA. Medtem je v ligi prvakov pri\xc5\xa1el med \xc5\xa1tiri najbolj\xc5\xa1e klube in na \xc5\xa1estnajstih tekmah zadel 37 golov. Pri\xc5\xa1el je vse do finala lige prvakov, kjer jih je premagala \xc5\xa1panska Barcelona, Ga\xc5\xa1per pa je na tem sre\xc4\x8danju zadel dvakrat. _NEWLINE_V drugem letu pri Mad\xc5\xbearih, sezona 2015-16, so osvojili kar tri lovorike. Postali so zmagovalci mad\xc5\xbearskega prvenstva in pokala, ter \xc5\xa1e drugi\xc4\x8d zapored osvojili naslov prvaka regionalne lige SEHA. Poleg tega je drugi\xc4\x8d zapored igral v finalu lige prvakov in tam ob porazu proti poljskim Kielcam Uro\xc5\xa1a Zormana dosegel en zadetek. Vsega skupaj je v sezoni lige prvakov 2015-16 na dvajsetih tekmah dosegel 78 zadetkov. Poleg tega je bil izglasovan za najbolj\xc5\xa1e desno krilo lige prvakov. _NEWLINE_Aprila 2017 je igral v finalu regionalne Lige SEHA in izgubil s 26-21 proti makedonskemu Vardarju, potem ko je na tekmi prispeval en gol. Na tej tekmi sta poleg njega igrala tudi njegova slovenska klubska tovari\xc5\xa1a, Dragan Gaji\xc4\x87 in Bla\xc5\xbe Blagotin\xc5\xa1ek.\n_START_SECTION_\nMladinci\n_START_PARAGRAPH_\nLeta 2010 je bil v postavi mladinske ekipe v starostni kategoriji do 20 let, ki je na Mladinskem evropskem prvenstvu zasedla tretje mesto in osvojila bronasto medaljo. S 49 goli je bil skupaj s Francozom Kentinom Mahejem najbolj\xc5\xa1i strelec tega turnirja. Poleg njega velja iz slovenske ekipe omeniti \xc5\xa1e slednje igralce: \xc5\xbdiga Mlakar (36 golov), Tine Poklar (31) in Darko Cingesar (25). V odlo\xc4\x8dilni tekmi za bron je bil ob slovenski zmagi nad Nem\xc4\x8dijo s 30 proti 25 z 11 goli najbolj\xc5\xa1i strelec sre\xc4\x8danja in s tem najzaslu\xc5\xbenej\xc5\xa1i za osvojitev odli\xc4\x8dja.\n_START_SECTION_\n\xc4\x8clani\n_START_PARAGRAPH_\nZa Slovenijo je prvi\xc4\x8d zaigral 27. oktobra 2010 v Celju na kvalifikacijski tekmi proti Portugalski. Zatem je na svojem prvem velikem tekmovanju zaigral na EP 2012, ko je bil med rezervisti za ekipo, ki je bila uvr\xc5\xa1\xc4\x8dena na \xc5\xa1esto mesto. _NEWLINE_Zatem je igral tudi na SP 2013, ko so s \xc4\x8detrtim mestom dosegli dotedanji najve\xc4\x8dji uspeh na teh tekmovanjih. Na tem turnirju je zabil 24 golov. V postavi je bil tudi na EP 2016. _NEWLINE_V slovenski selekciji na njegovem mestu med levi\xc4\x8darji vlada izjemno huda konkurenca. Poleg njega so tu \xc5\xa1e, najprej starej\xc5\xa1i Vid Kavti\xc4\x8dnik, Matja\xc5\xbe Brumen in Dragan Gaji\xc4\x87, in mlaj\xc5\xa1a Bla\xc5\xbe Janc ter Ga\xc5\xa1perjev brat Gal Margu\xc4\x8d. Posledi\xc4\x8dno se je sredi leta 2016 moral sprijazniti, da ga selektor Veselin Vujovi\xc4\x87 ni uvrstil v ekipo, ki je odpotovala na olimpijske igre v Rio. _NEWLINE_Novembra 2016 se je ponovno vrnil v selekcijo in igral na dveh kvalifikacijskih tekmah za Evropsko prvenstvo 2018. V zadnjih sekundah drugega sre\xc4\x8danja, v gosteh proti Portugalski, je uspe\xc5\xa1no izvedel sedemmetrovko in s tem prepre\xc4\x8dil poraz ter Sloveniji prinesel neodlo\xc4\x8den izid. _NEWLINE_Zatem je januarja 2017 igral na SP 2017 v Franciji. Tam je bil z 38 zadetki naju\xc4\x8dinkovitej\xc5\xa1i Slovenec v napadu in kot tak eden najzaslu\xc5\xbenej\xc5\xa1ih za osvojitev kon\xc4\x8dnega tretjega mesta in bronaste medalje.\n_START_SECTION_\nOsebno\n_START_PARAGRAPH_\nIzhaja iz rokometu zapisane dru\xc5\xbeine. Uspe\xc5\xa1en rokometa\xc5\xa1 je tudi njegov mlaj\xc5\xa1i brat Gal, ki je prav tako levi\xc4\x8dar in igra na istem polo\xc5\xbeaju. Ker igrata za razli\xc4\x8dna kluba se dogaja, da se sre\xc4\x8dujeta na tekmah kot nasprotnika.'